CELEX: 32017R2095
Language: hu
Date: 2017-11-03 00:00:00
Title: Az Európai Központi Bank (EU) 2017/2095 rendelete (2017. november 3.) az Európai Központi Bank szankciók kirovására vonatkozó hatásköréről szóló 2157/1999/EK rendelet módosításáról (EKB/2017/34)

16.11.2017   
               
               
                  HU
               
               
                  Az Európai Unió Hivatalos Lapja
               
               
                  L 299/22
               
            AZ EURÓPAI KÖZPONTI BANK (EU) 2017/2095 RENDELETE
      (2017. november 3.)
      az Európai Központi Bank szankciók kirovására vonatkozó hatásköréről szóló 2157/1999/EK rendelet módosításáról (EKB/2017/34)
      
      AZ EURÓPAI KÖZPONTI BANK KORMÁNYZÓTANÁCSA,
      tekintettel az Európai Unió működéséről szóló szerződésre és különösen annak 132. cikke (3) bekezdésére,
      tekintettel a Központi Bankok Európai Rendszere és az Európai Központi Bank alapokmányára és különösen annak 34.3. és 19.1. cikkére,
      tekintettel az Európai Központi Bank szankciók kirovására vonatkozó hatásköréről szóló, 1998. november 23-i 2532/98/EK tanácsi rendeletre (1), és különösen annak 6. cikke (2) bekezdésére,
      mivel:
      
                  (1)
               
               
                  Az Európai Központi Bank (EKB) a 2157/1999/EK európai központi banki rendeletet (EKB/1999/4) (2) a hatáskörébe tartozó számos területen – így különösen az Unió monetáris politikájának végrehajtása, a fizetési rendszerek működése és a statisztikai információgyűjtés területén – alkalmazta szankciók kirovása érdekében.
               
            
                  (2)
               
               
                  A 795/2014/EU európai központi banki rendelet (EKB/2014/28) (3) feljogosítja az EKB-t arra, hogy szankciókat rójon ki a rendszerszempontból jelentős fizetési rendszerek (SIPS) üzemeltetőire az említett rendelet megsértése esetén.
               
            
                  (3)
               
               
                  A SIPS felvigyázása területén a 795/2014/EU rendelet (EKB/2014/28) szerinti első átfogó értékelés lefolytatása során szerzett tapasztalatok azt mutatják, hogy a 2157/1999/EK rendeletet (EKB/1999/4) bizonyos pontokon módosítani kell annak biztosítása érdekében, hogy a felvigyázást érintő jogsértésekre ténylegesen szankciót lehessen kiszabni.
               
            
                  (4)
               
               
                  Így különösen szükség van az illetékes nemzeti központi bank meghatározásának pontosítására a hatáskörrel rendelkező hatóság 795/2014/EU rendeletben (EKB/2014/28) szereplő meghatározásával való összhang biztosítása érdekében. Ezenkívül pontosításra van szükség a független belső vizsgálati egység összetételét illetően annak biztosítása érdekében, hogy az a fizetési rendszerek felvigyázása területén független módon tudja ellátni vizsgálati feladatát.
               
            
                  (5)
               
               
                  Ezért a 2157/1999/EK rendeletet (EKB/1999/4) ennek megfelelően módosítani kell,
               
            ELFOGADTA EZT A RENDELETET:
      1. cikk
      Módosítások
      A 2157/1999/EK rendelet (EKB/1999/4) a következőképpen módosul:
      
                  1.
               
               
                  Az 1. cikk helyébe a következő szöveg lép:
                  „1. cikk
                  Fogalommeghatározások
                  E rendelet alkalmazásában az »illetékes nemzeti központi bank« annak a tagállamnak a nemzeti központi bankja, amelynek joghatósága alá tartozó területen az állítólagos jogsértésre sor került, illetve a rendszerszempontból jelentős fizetési rendszerek területére vonatkozó jogsértések esetén az az eurorendszerhez tartozó központi bank, amelyet a 795/2014/EU európai központi banki rendelet (EKB/2014/28) (*1) 2. cikkének 5. pontja értelmében vett hatáskörrel rendelkező hatóságként azonosítottak. Az egyéb használt fogalmak a 2532/98/EK rendelet 1. cikkében meghatározott jelentéssel bírnak.
                  
                     (*1)  Az Európai Központi Bank 795/2014/EU rendelete (2014. július 3.) a rendszerszempontból jelentős fizetési rendszerekre vonatkozó felvigyázási követelményekről (EKB/2014/28) (HL L 217., 2014.7.23., 16. o.).”"
						
               
            
                  2.
               
               
                  Az 1b. cikk (1) bekezdése helyébe a következő szöveg lép:
                  „(1)   Annak eldöntése céljára, hogy jogsértési eljárást kezdeményezzen-e a 2. cikk alapján, és gyakorolja-e a 3. cikkben rögzített hatáskörét, az EKB belső független vizsgálati egységet (a továbbiakban: vizsgálati egység) hoz létre, amely vizsgáló tisztviselőkből áll, akik vizsgálati feladataikat az Igazgatóságtól és a Kormányzótanácstól függetlenül látják el, és az Igazgatóság és a Kormányzótanács tanácskozásain nem vesznek részt. A vizsgálati egység a releváns ismeretek, készségek és tapasztalatok széles körével rendelkező vizsgáló tisztviselőkből áll.”
               
            
                  3.
               
               
                  Az 1b. cikk a következő (1a) bekezdéssel egészül ki:
                  „(1a)   A 795/2014/EU rendelet (EKB/2014/28) megsértése eseteinek kivizsgálására az EKB vizsgáló tisztviselőként az alábbiakat jelölheti ki: i. az EKB alkalmazottait vagy valamely tagállam nemzeti központi bankjának alkalmazottait, amennyiben a kijelölést az érintett nemzeti központi bank elfogadja; vagy ii. megfelelő megbízatás alapján eljáró külső szakértőket. Az EKB vizsgáló tisztviselőként nem jelölheti ki a Piaci Infrastruktúrák és Pénzforgalmi Bizottság tagjait, vagy az EKB vagy valamely tagállam nemzeti központi bankjának azon alkalmazottait, akik közvetlenül részt vettek azon értékelési csoport tevékenységében, amely a jogsértést vagy a jogsértés gyanúját megalapozó okokat azonosító eredi felvigyázási értékelést végezte.”
               
            
                  4.
               
               
                  A 8. cikk a következő (3) bekezdéssel egészül ki:
                  „(3)   A felülvizsgálat eredményeként a Kormányzótanács:
                  
                              a)
                           
                           
                              helyben hagyhatja az Igazgatóság határozatát;
                           
                        
                              b)
                           
                           
                              módosíthatja az Igazgatóság határozatát a kiszabandó szankció összegének módosítása és/vagy a jogsértést megalapozó okok módosítása révén;
                           
                        
                              c)
                           
                           
                              hatályon kívül helyezheti az Igazgatóság határozatát.”
                           
                        
            
                  5.
               
               
                  A 10. cikk a következő (4) bekezdéssel egészül ki:
                  „(4)   Ez a cikk nem alkalmazandó az EKB rendszerszempontból jelentős fizetési rendszer felvigyázása területén elfogadott rendeleteinek és határozatainak megsértéséért kirótt szankciókra.”
               
            2. cikk
      Hatálybalépés
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.
      
         Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
         Kelt Frankfurt am Mainban, 2017. november 3-án.
         
            
               az EKB Kormányzótanácsa részéről
            
            
               az EKB elnöke
            
            Mario DRAGHI
         
      
      
         (1)  HL L 318., 1998.11.27., 4. o.
      
      
         (2)  Az Európai Központi Bank 2157/1999/EK rendelete (1999. szeptember 23.) az Európai Központi Bank szankciók kirovására vonatkozó hatásköréről (EKB/1999/4) (HL L 264., 1999.10.12., 21. o.).
      
         (3)  Az Európai Központi Bank 795/2014/EU rendelete (2014. július 3.) a rendszerszempontból jelentős fizetési rendszerekre vonatkozó felvigyázási követelményekről (EKB/2014/28) (HL L 217., 2014.7.23., 16. o.).